送沈處士赴蘇州李中丞招以詩贈行
作者：杜牧
朝代：唐

paragraphs: 山城樹葉紅，下有碧溪水。
溪橋向吳路，酒旗誇酒美。
下馬此送君，高歌爲君醉。
念君苞材能，百工在城壘。
空山三十年，鹿裘挂窓睡。
自言隴西公，飄然我知己。
舉酒屬吳門，今朝爲君起。
懸弓三百斤，囊書數萬紙。
戰賊即戰賊，爲吏即爲吏。
盡我所有無，惟公之指使。
予曰隴西公，滔滔大君子。
常思掄羣材，一爲國家治。
譬如匠見木，礙眼皆不棄。
大者麤十圍，小者細一指。
㨝橛與棟梁，施之皆有位。
忽然豎明堂，一揮立能致。
予亦何爲者，亦受公恩紀。
處士有常言，殘虜爲犬豕。
常恨兩手空，不得一馬箠。
今依隴西公，如虎傅兩翅。
公非刺史材，當坐巖廊地。
處士魁奇姿，必展平生志。
東吳饒風光，翠巘多名寺。
疎煙亹亹秋，獨酌平生思。
因書問故人，能忘批紙尾。
公或憶姓名，爲說都憔悴。